**ג'ניפר אן קיגאנס** (באנגלית: **Jennifer Ann Kiggans**; נולדה ב-18 ביוני 1971) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השני של קהיליית וירג'יניה. קיגאנס, חברת המפלגה הרפובליקנית, היא לשעבר טייסת מסוק בצי ארצות הברית.

ביוגרפיה
--------

קיגאנס נולדה בטמפה שבפלורידה, ולמדה בבית ספר תיכון באורלנדו. במהלך לימודיה התיכוניים עבדה בדיסניוורלד. לאחר מכן למדה באוניברסיטת בוסטון, ובשנים 1993 ו-1994 לימדה אנגלית ביפן במסגרת תוכנית "JET Programme" של ממשלת יפן. כמו כן, במשך חמש שנים התגוררה ביפן על תקן בת זוג של משרת בצי האמריקאי. בשנים 1993–2003 שירתה קיגאנס בצי ארצות הברית כטייסת מסוקי בואינג ורטול CH-46 אביר הים ומסוק לוחמה נגד צוללות מסוג Sikorsky SH-3 Sea King.

לאחר שירותה הצבאי, למדה קיגאנס בבית ספר לסיעוד באוניברסיטת אולד דומיניון ובבית הספר לאחיות של אוניברסיטת ואנדרבילט. היא אחות גריאטרית בוגרת בבית הספר לרפואה של מזרח וירג'יניה (EVMS). בשנת 2019 התמודדה קיגאנס לסנאט המדינתי של וירג'יניה במחוז הבחירה השביעי, שהתפנה בידי חבר הסנאט המכהן פרנק ואגנר. בפריימריז של המפלגה הרפובליקנית גברה קיגאנס על חברת מועצת בית הספר של וירג'יניה ביץ' קרולין וימס עם 52% מהקולות. בבחירות הכלליות ניצבה בפני המועמדת הדמוקרטית שריל טרפין, במחוז שנחשב לתחרותי במיוחד בבחירות 2020. כל אחת מכן הוציאה למעלה מחצי מיליון דולר על תעמולה טלוויזיונית. קיגאנס ניצחה עם 50.4% מקולות הבוחרים.

במהלך בחירות 2022 הייתה קיגאנס מועמדת המפלגה הרפובליקנית לייצוג מחוז הקונגרס השני של וירג'יניה בבית הנבחרים של ארצות הברית. היא גברה על נציגת המחוז המכהנת איליין לוריא ביום הבחירות, והושבעה לתפקידה בראשית ינואר 2023.

קיגאנס תומכת באיסור על הפלות לאחר 15 שבועות היריון – למעט במקרים של אונס, גילוי עריות או לצורך הגנת חיי האם. ביוני 2022 הביעה תמיכה בפסק דין דובס נגד הארגון לבריאות נשים בג'קסון של בית המשפט העליון, אשר ביטל את פסק דין רו נגד וייד. במרוצת השנים מיאנה קיגאנס להצהיר בבירור אם היא מאמינה שג'ו ביידן נבחר באופן לגיטימי לנשיא ארצות הברית, וקראה לבצע ביקורת חוזרת על תוצאות הבחירות לנשיאות ארצות הברית 2020 בווירג'יניה בשווי כ-70 מיליון דולר, אף על פי שביקורת קודמת על תוצאות אלה לא הצביעה על הונאת בחירות כלשהי. היא הוסיפה לטעון כי פשיטת ה-FBI על מאר-א-לאגו לא הייתה מוצדקת.

קישורים חיצוניים
----------------

ויקישיתוף מדיה וקבצים בנושא **ג'ן קיגאנס** בוויקישיתוף
* אתר האינטרנט הרשמי של ג'ן קיגאנס בבית הנבחרים האמריקאי (באנגלית)
* ג'ן קיגאנס, ברשת החברתית פייסבוק

* ג'ן קיגאנס, ברשת החברתית אקס (טוויטר)
* ג'ן קיגאנס באתר המדריך הביוגרפי של הקונגרס של ארצות הברית (באנגלית)
* ג'ן קיגאנס, ברשת החברתית אקס (טוויטר)
* ג'ן קיגאנס, ברשת החברתית פייסבוק
* ג'ן קיגאנס, ברשת החברתית אינסטגרם

הערות שוליים
------------

1. ↑  לורה ווזלה, Virginia Senate gains two political outsiders and friends, באתר וושינגטון פוסט, 27 בדצמבר 2019 (באנגלית)
2. ↑  מאט הול, Interview: Veteran Jen Kiggans Runs for 7th State Senate District, באתר Bearing Drift‏, 3 בנובמבר 2019 (באנגלית)
3. ↑  לין ר. מיטשל, Veteran Navy Pilot Jen Kiggans Enters Race for 7th Senate District, באתר Bearing Drift‏, 1 באפריל 2019 (באנגלית)
4. ↑  מרג'י אלביג'ס, School board member, Navy pilot face off in Virginia Beach Senate GOP primary, באתר The Virginian-Pilot‏, 3 ביוני 2020 (באנגלית)
5. ↑  ג'ימי או'קיף, Va. Senate Candidates Ramp Up Attack Ads Ahead Of Election Day, באתר WHSV-TV‏, 24 באוקטובר 2019 (באנגלית)
6. ↑  מייגן פלין, GOP state senator seeks to challenge Luria for Virginia congressional seat, באתר וושינגטון פוסט, 12 בינואר 2021 (באנגלית)
7. ↑  בן פינלי ומת'יו ברקט, Kiggans gives GOP 1 of 3 House wins it sought in Virginia, באתר AP‏, 9 בנובמבר 2023 (באנגלית)
8. ↑  מייגן פלין, Trump’s influence casts shadow in the Virginia 2nd District race, באתר וושינגטון פוסט, 30 במרץ 2022 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* US Congress: K000399

 |